Diari Oficial de la Generalitat Valenciana


Sumari del DOGV 4526, del 20-06-2003 (2003/7184)

ORDE de 9 de juny de 2003, de la Conselleria d'Obres Públiques, Urbanisme i Transports, per la qual es regulen les bases d'ajudes econòmiques per a la millora del transport col·lectiu de viatgers per mitjà del foment d'energies alternatives en municipis amb més de quinze mil habitants.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4526

Data del DOGV
:   20-06-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/7184


Data del document
:   09-06-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * administració local
    * suport econòmic
    * associació de municipis
    * empresa de transport
    * energia blana
    * transport de viatgers
    * ajuda pública

ORDE de 9 de juny de 2003, de la Conselleria d'Obres Públiques, Urbanisme i Transports, per la qual es regulen les bases d'ajudes econòmiques per a la millora del transport col·lectiu de viatgers per mitjà del foment d'energies alternatives en municipis amb més de quinze mil habitants. [2003/7184]
  
El desplaçament en transport col·lectiu és una necessitat de la població en general i especialment en els desplaçaments quotidians i d'àmbit urbà.
  
El transport col·lectiu en els municipis és una important alternativa a l'ús massiu del vehicle privat i les seues negatives conseqüències socials, afegides a la limitació en la capacitat de les infraestructures urbanes.
  
Molts dels municipis de la Comunitat Valenciana s'enfronten, a l'hora de solucionar les necessitats de mobilitat dels seus ciutadans i dissenyar la seua xàrcia de transports públics col·lectius, amb problemes derivats de la seua pròpia configuració urbana, resultat del seu origen i evolució històrica, del seu creixement econòmic i dels seus condicionants orogràfics.
  
És un fet generalitzat que en la zona urbana de configuració més antiga, i lògicament menys adaptada a les necessitats del trànsit rodat, s'aglutinen gran part de les activitats econòmiques terciàries de la població, i es convertixen en importants centres generadors de desplaçaments, esta alternativa de transport col·lectiu amb autobusos convencionals planteja problemes de dimensions i contaminació.
  
La solució a estos problemes requerix la introducció de noves tecnologies, actualment ja experimentades en ciutats europees, que permeten prestar el transport públic amb autobusos de menor dimensions i amb energies alternatives menys contaminants.
  
La reduïda introducció d'estos vehicles en el mercat, a causa de l'especificitat del seu ús i a la dificultat de difusió de les noves tecnologies, ocasiona processos de producció més costosos. No obstant això, estos costs més elevats d'inversió en material mòbil, estan compensats àmpliament amb la disminució dels costs socials de congestió de trànsit i contaminació acústica i atmosfèrica.
  
Conscient de la insuficiència de recursos propis dels municipis per a afrontar els problemes i insuficiències descrites, la Conselleria d'Obres Públiques, Urbanisme i Transports va establir durant els exercicis passats un programa d'ajudes de tipus econòmic per a la inversió que es realitze en l'adquisició de vehicles-autobusos d'estes característiques. Atesa l'acceptació d'estes ajudes i l'interés que estes han despertat en la solució dels problemes mediambientals i de transport col·lectiu s'ha considerat imprescindible prosseguir amb este programa d'ajudes.
  
En este sentit, l'article 105 de la Llei 7/1985, de 2 d'abril, Reguladora de les Bases de Règim Local, permet que les hisendes locals es nodrisquen d'aquells recursos que establisquen les lleis, a més dels tributs propis i de la participacions en els tributs reconeguts de l'estat i de les comunitats autònomes. Així, l'article 2 la Llei 39/1988, de 28 de desembre, Reguladora de les Hisendes Locals, indica que les subvencions constituïxen part dels recursos de la hisenda de les entitats locals. La dita norma en l'article 40 regula quin és el règim d'estes subvencions.
  
Per tot això, i tenint en compte el que disposa l'article 47 i concordants del Text Refós de la Llei d'Hisenda Pública de la Generalitat Valenciana, i en virtut de les facultats conferides en l'article 35 de la Llei 5/1983, de 30 de desembre, de Govern Valencià, i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte
  
1. Per mitjà de la present orde es regulen les bases de la concessió d'ajudes econòmiques per a la millora del transport col·lectiu de viatgers per mitjà del foment d'energies alternatives a municipis amb més de 15.000 habitants.
  
2. S'establix per a l'exercici pressupostari de l'any 2003, un programa d'ajudes econòmiques a fi de fomentar i millorar el servici de transport públic col·lectiu urbà en municipis pertanyents a la Comunitat Valenciana de més de 15.000 habitants de dret.
  
3. Les ajudes s'atorgaran en els termes prevists en la present orde i d'acord amb l'ordenament jurídic vigent.
  
Article 2. Concepte de les ajudes
  
Les ajudes econòmiques es concediran per a l'adquisició de vehicles-autobusos, que consumisquen energies alternatives no contaminants, per a la seua utilització en la prestació dels servicis objecte del present programa, des de l'1 de gener de 2003.
  
Article 3. Quanties
  
1. Les ajudes s'atorgaran a càrrec del crèdit contingut en el programa 513.30 línia T0816000, capítol VII dels pressuposts de la Conselleria d'Obres Públiques, Urbanisme i Transports, per a l'any 2003, i es destina un crèdit per import global de 144.918 (cent quaranta-quatre mil nou-centes díhuit) euros, que podrà ser ampliat en cas d'existència de disponibilitats pressupostàries en cas de resultar insuficient per a atendre les peticions que, presentades dins del termini, acrediten reunir els requisits establits en esta convocatòria.
  
2. En tot cas, les ajudes seran atorgades fins que s'esgote la corresponent consignació pressupostària.
  
3. L'adquisició de vehicles'autobusos per a la seua utilització en la prestació dels servicis de transport públic urbà regular d'ús general serà subvencionada fins a un 80% del cost total de la inversió (sense IVA), amb un límit màxim de 120.000 euros per vehicle.
  
Article 4. Beneficiaris
  
Podran ser beneficiaris d'estes ajudes els municipis i les mancomunitats de municipis de més de 15.000 habitants de dret, o les empreses concessionàries que tinguen transport intern en la seua població o mancomunitat realitzat amb trànsits autoritzats en concessions interurbanes de transport públic regular permanent d'ús general titularitat de la Generalitat Valenciana. La sol·licitud podrà ser realitzada per l'autoritat municipal o de la mancomunitat o bé per l'empresa concessionària.
  
Article 5. Requisits
  
1. Els municipis o empreses concessionàries que opten a les ajudes hauran de presentar un pla sobre el servici que afecta l'àmbit urbà que s'ha de prestar amb el vehicle/s subvencionat/s. Este pla s'ajustarà a les exigències establides en l'article 6, punt 4·6 de la present orde.
  
2. Els municipis o empreses concessionàries que opten a les ajudes estaran obligats, en tot moment, a facilitar tota la informació que els siga requerida per la Direcció General de Transports, així com sotmetre's a qualsevol actuació de control i verificació en l'ocupació i ús de les ajudes atorgades.
  
L'import de les subvencions o ajudes no podrà ser d'una quantia tal que, aïllada o conjuntament amb subvencions rebudes d'altres ens públics o privats, supere el cost d'adquisició del vehicle.
  
Article 6. Sol·licituds, documentació i terminis
  
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada segons el model que figura en l'annex d'esta orde, dirigida al director general de Transports (av. de Blasco Ibáñez, 50, València 46212).
  
2. Les sol·licituds i la documentació exigida hauran de ser presentades en el termini de dos mesos comptadors a partir del dia següent de la publicació de la present orde en el Diari Oficial de la Generalitat Valenciana, en els Servicis Centrals (av. de Blasco Ibáñez, 50, València 46047) o Territorials de la Conselleria d'Obres Públiques, Urbanisme i Transports (c/ de Gregorio Gea, 27, a València; av. del Mar, 16, a Castelló, i av. d'Aguilera, 1-6a, a Alacant), sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. Les sol·licituds hauran d'anar firmades, segons el cas, per l'alcalde presidente de la corporació municipal o persona que la represente o pel representant legal de l'empresa concessionària, la qual cosa s'haurà d'acreditar.
  
4. La sol·licitud haurà d'acompanyada de la documentació següents:
  
4.1. Certificat d'acord del Ple municipal en el qual s'incloga:
  
a) Aprovació del pla inicial dels servicis de transport regular d'ús general que es desenrotllen en l'interior del municipi.
  
b) Facultar el president de la corporació municipal, quan siga el cas, per a sol·licitar de la Conselleria d'Obres Públiques, Urbanisme i Transports l'ajuda econòmica necessària per a l'adquisició del vehicle tipus autobús que es desitja subvencionar per a la prestació dels servicis establits en el pla inicial.
  
4.2. Compromís exprés i conjunt del president de la corporació local o mancomunitat i del representant de l'empresa concessionària dels aspectes següents:
  
a) Que l'ús del vehicle que s'adquirisca s'ajustarà al que preveu l'avantprojecte del pla que se present a la Conselleria i a què es referix la present orde.
  
b) Que el vehicle es destinarà de forma continuada a la prestació del servici i en les condicions contingudes en el pla inicial presentat i, si és procedent, en les incloses en la resolució de concessió de l'ajuda.
  
c) El sotmetiment a control i la comprovació per part de l'administració autonòmica de l'adscripció i ús del vehicle als fins prevists.
  
d) Que es comunicaran altres ajudes o finançaments públics o privades sol·licitades o obtingudes per als mateixos fins, així com de sotmetiment a control i comprovació per part de l'administració autonòmica de l'adscripció i ús del vehicle als fins prevists.
  
4.3. Manifestació expressa i conjunta del president de la corporació local o mancomunitat o del representant de l'empresa concessionària dels aspectes següents:
  
a) Que es coneix i accepta la quantitat màxima amb la qual la Conselleria poguera subvencionar l'adquisició de vehicles, la qual no estarà incrementada per cap motiu.
  
b) Que es coneixen i accepten tots els requisits que s'establixen en la present orde i que l'incompliment d'estos facultarà la Conselleria d'Obres Públiques, Urbanisme i Transports a revocar la subvenció concedida, la qual cosa implicarà l'obligació de tornar les quantitats percebudes.
  
4.4. Factura proforma o pressupost del vehicle que s'ha d'adquirir.
  
4.5. Memoria explicativa de les característiques del vehicle que s'ha d'adquirir, preus de mercat, i raons per a l'elecció del model en cada cas, amb detall del pla de finançament d'estos.
  
4.6. Plan inicial descriptiu dels servicis, siguen servicis ja existents o per crear, amb memòria explicativa sobre els motius de la seua prestació, la població atesa, la demanda que seria satisfeta amb els nous vehicles i les previsions d'ús del servici, amb concreció de línies, recorreguts, parades, expedicions, horaris i calendari, mitjans materials i humans, cost dels servicis i d'altres condicions de prestació, així com la necessitat de la subvenció sol·licitada. Es concretarà les condicions d'adquisició, titularitat i finançament dels vehicles per als quals es realitza la sol·licitud de subvenció.
  
4.7. Acceptació expressa del concessionari afectat de tot el contingut del pla inicial.
  
S'haurà d'identificar l'empresa prestatària del servici, amb la presentació de la seua denominació, CIF i nombre de concessió administrativa.
  
4.8. Certificat de la població de dret en el municipi.
  
4.9. Quan el sol·licitant siga l'empresa concessionària, i d'acord amb el que disposa l'Orde de 30 de maig de 1996, de la Conselleria d'Economia i Hisenda (DOGV núm. 2775 de 21-6-1996), s'haurà d'aportar la següent documentació acreditativa de trobar-se al corrent en el compliment de les obligacions tributàries i de Seguretat Social en el moment de la finalització del termini de presentació de sol·licituds:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Seguretat Social.
  
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
  
Els referits certificats hauran de ser positius o, si és procedent, indicar que els deutes estan ajornats, fraccionades o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició; no obstant això, si hagueren caducat abans de la proposta de resolució de la concessió, el beneficiari proposat haurà de presentar una certificat actualitzat.
  
- Alta i últim rebut de l'Impost d'Activitats Econòmiques.
  
No obstant això, quan l'empresa no estiga obligada a presentar declaracions o documents relatius a obligacions tributàries i de Seguretat Social, s'acreditarà esta circumstància per mitjà de declaració responsable.
  
Article 7. Criteri d'atorgament
  
Les sol·licituds d'ajuda econòmica seran ateses sempre que es complisquen els requisits establits en la present orde i es prenen en consideració els criteris següents i fins al límit de la consignació pressupostària:
  
a) Respecte al model de vehicle elegit: (d'1 a 40 punts).
  
1. Nivell de contaminació acústica i atmosfèrica (d'1 a 10 punts).
  
2. Grau d'adequació per a la prestació dels servicis a què s'adscriga, en especial pel que fa a l'adaptació a les dimensions del viari en els centres històrics i en altres àmbits que per les seues característiques siga particularment aconsellable l'ús de vehicles de transport públic no contaminants (d'1 a 10 punts).
  
3. Nivell de fiabilitat tècnica (d'1 a 10 punts).
  
4. Grau d'accessibilitat per a les persones amb problemes de mobilitat reduïda (d'1 a 10 punts).
  
b) Respecte als servicis a què es pretenga adscriure el vehicle (d'1 a 60 punts):
  
1. Entitat de la demanda de transport que es pretenga atendre, i es tenen en compte tant factors quantitatius com qualitatius com l'escàs nivell de motorització o la baixa accessibilitat de les zones servides (d'1 a 20 punts).
  
2. La vinculació dels servicis proposats a polítiques més generals relacionades amb la protecció d'àmbits urbans d'interés històric, la minoració del trànsit privat en zones on convinga incrementar les facilitats per als vianants, la potenciació del comerç local, etc. (d'1 a 20 punts).
  
3. El nivell de coordinació amb altres servicis de transport públic existents (d'1 a 20 punts).
  
Article 8. Procediment
  
1. Rebudes les sol·licituds, es confeccionaran els corresponents expedients l'examen i la valoració dels quals correspondrà a la Direcció General de Transports, i es podrà requerir els interessats perquè esmenen les deficiències detectades o aporten la documentació que es considere necessària.
  
2. L'examen i la valoració dels expedients de sol·licitud d'ajudes correspondrà a un òrgan col·legiat integrat pel cap del Servici d'Administració del Transport, el cap de Servici de Planificació i el cap de Secció d'Ordenació del Transport, de la Direcció General de Transports. Una vegada fixades les admissibilitats i les quanties segons els criteris establits en l'orde, s'elevarà la corresponent proposta al director general de Transports el qual, al seu torn, elevarà la proposta de resolució al conseller d'Obres Públiques, Urbanisme i Transports per a la resolució definitiva que, en el cas d'atorgament de l'ajuda, expressarà amb exactitud la quantia atorgada.
  
3. El termini màxim per a resoldre i notificar les sol·licituds presentades serà de quatre mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat el dit termini sense que haja emés resolució expressa s'haurà d'entendre que esta és desestimatòria de la concessió de la subvenció.
  
Article 9. Justificació de la despesa
  
1. Una vegada notificades les resolucions d'atorgament i després del cobrament previ d'estes per les entitats locals o empreses beneficiàries, estes hauran de justificar l'adquisició del vehicle en el termini de dos mesos des de la citada notificació, i es presentarà per a això la documentació següent:
  
a) Factura acreditativa de l'adquisició del vehicle, amb inclusió de les característiques del xassís i de la carrosseria.
  
b) Compromís d'adscriure i dedicar el vehicle adquirit a la realització del servici d'àmbit urbà a través de la concessió administrativa de transport públic regular permanent d'ús general corresponent, i s'haurà de presentar la documentació que acredite que la persona prestatària del servici ha assumit formalment la dita obligació respecte a la corporació local.
  
c) Sol·licitud de les corresponents actuacions administratives davant de l'administració autonòmica per a l'adaptació del títol de la concessió.
  
Una vegada aportada la referida documentació per l'entitat beneficiària i després de la comprovació prèvia dels justificants, es procedirà per part de la Direcció General de Transports a tramitar la proposta de pagament corresponent.
  
Així mateix, es disposarà d'un termini de 95 dies des de la data de notificació de la resolució definitiva, per a presentar la documentació següent:
  
a) Dades de domiciliació bancària.
  
b) Permís de circulació i fitxa tècnica del nou vehicle.
  
c) Còpia de la sol·licitud de matriculació del vehicle.
  
Article 10. Pagament de les subvencions
  
Una vegada rebuda en el termini i en la forma adequada per l'administració autonòmica la documentació descrita en l'article anterior, i després de les oportunes comprovacions, es procedirà al pagament de la subvenció.
  
Article 11. Obligacions dels beneficiaris
  
Els beneficiaris d'estes ajudes estaran obligats a:
  
a) Mantindre les condicions establides en el pla presentat i acceptat pel concessionari.
  
b) Conservar la titularitat del vehicle adquirit.
  
c) Facilitar qualsevol dada o document que la Direcció General de Transports considere necessari demanar per a un coneixement exacte i veraç dels objectius i fins de la present orde i sotmetre's a qualsevol actuació de control als mateixos efectes.
  
d) Comunicar a la Direcció General de Transports qualsevol alteració o incidència relativa a la prestació del servici pel vehicle adquirit.
  
Article 12. Revocació de les ajudes
  
1. Procedirà el reintegrament de les quantitats percebudes i l'exigència d'interessos des del moment del pagament de l'ajuda econòmica en el cas que es verifique l'incompliment de les condicions establides en la present orde i, especialment, la no conservació de la titularitat del vehicle, la no prestació del servici o l'incompliment dels trànsits i itineraris prevists en el servici.
  
2. A l'efecte es podrà incoar, per part de l'òrgan competent per a la concessió de les ajudes, el corresponent expedient que podrà finalitzar, si és procedent, amb la revocació de la subvenció, l'obligació del reintegrament de les ajudes concedides i els corresponents interessos.
  
Disposicions finals
  
1. Es faculta el director general de Transports per a dictar les disposicions i adoptar les mesures que es considere oportunes per al desplegament i l'aplicació del que disposa la present orde.
  
2. Per al coneixement de totes les qüestions que suscite el desplegament de la present orde serà competent la Conselleria d'Obres Públiques, Urbanisme i Transports.
  
3. La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de la citada Llei, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 9 de juny de 2003.
  
El conseller d'Obres Públiques, Urbanisme i Transports,